1. ------IND- 2019 0525 F-- MT- ------ 20191110 --- --- PROJET

**Digriet Nru dwar l-atti ta’ depilazzjoni b’dawl bil-pulsi intensivi għal fini estetika**

NOR:

Il-Prim Ministru,

Skont ir-rapport tal-Ministru għall-Ekonomija u l-Finanzi u tal-Ministru għall-Affarijiet Soċjali u s-Saħħa,

Wara li kkunsidra r-Regolament (UE) 2017/745 tal-Parlament Ewropew u tal-Kunsill tal-5 ta’ April 2017 dwar apparati mediċi, li jemenda d-Direttiva 2001/83/KE, ir-Regolament (KE) Nru 178/2002 u r-Regolament (KE) Nru 1223/2009 u li jħassar id-Direttivi tal-Kunsill 90/385/KEE u 93/42/KEE;

Wara li kkunsidra d-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern;

Wara li kkunsidra d-Direttiva 2014/35/UE tal-Parlament Ewropew u tal-Kunsill tas-26 ta’ Frar 2014 dwar l-armonizzazzjoni tal-liġijiet tal-Istati Membri relattivament għat-tqegħid fis-suq ta’ tagħmir elettriku ddisinjat għall-użu fi ħdan ċerti limiti tal-voltaġġ;

Wara li kkunsidra d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika;

Wara li kkunsidra l-Kodiċi tal-Konsumatur, b’mod partikolari l-Artikolu L. 412-1 tiegħu;

Wara li kkunsidra l-Kodiċi tax-Xogħol, b’mod partikolari l-Artikoli L. 6113-6 u L. 6351-1 tiegħu;

Wara li kkunsidra l-Kodiċi tas-Saħħa Pubblika, b’mod partikolari l-Artikoli L.1151-2 u D. 1413-58 tiegħu;

Wara li kkunsidra l-Kodiċi Penali, b’mod partikolari l-Artikoli 132-66 sa 132-70 u R. 610-1 tiegħu;

Wara li kkunsidra d-Digriet Nru 2015-1083 tas-27 ta’ Awwissu 2015 dwar it-tqegħid fis-suq tat-tagħmir elettriku ddisinjat għall-użu fi ħdan ċerti limiti tal-voltaġġ;

Wara li kkunsidra d-Digriet Nru 2018-1172 tat-18 ta’ Diċembru 2018 dwar il-kundizzjonijiet tar-reġistrazzjoni ta’ ċertifikati professjonali u ta’ ċertifikati u awtorizzazzjonijiet fir-reġistri nazzjonali;

Wara li kkunsidra l-opinjoni tal-Kunsill Għoli għall-professjonijiet paramediċi tas-27 ta’ Ġunju 2019;

Wara li kkunsidra n-Notifika Nru;

Wara li sema’ l-Kunsill tal-Istat (taqsima soċjali),

Jordna:

**Kapitolu I: Definizzjonijiet u dispożizzjonijiet ġenerali**

**Artikolu 1**

Dan id-Digriet huwa applikabbli għall-atti ta’ depilazzjoni għal fini estetika mwettqa minn professjonisti bl-użu ta’ apparat ta’ depilazzjoni b’dawl bil-pulsi intensivi jew IPL (*“Intense Pulsed Light”*), bl-esklużjoni tal-apparat b’dawl monokromatiku tal-laser, li l-karatteristiċi u l-kundizzjonijiet għall-użu tiegħu huma speċifikati f’Digriet Konġunt tal-Ministri responsabbli għas-Saħħa u l-Konsum, wara opinjoni tal-Aġenzija Nazzjonali għas-Sigurtà Sanitarja tal-Ikel, l-Ambjent u x-Xogħol (ANSES).

**Artikolu 2**

Għandhom japplikaw id-definizzjonijiet li ġejjin:

1° Professjonist: kull tabib, kull professjonist awżiljarju mediku li jkun qed jaħdem taħt ir-responsabbiltà ta’ tabib, jew kull estetista li jagħti servizz ta’ depilazzjoni b’dan it-tip ta’ apparat lill-konsumatur;

2° Operatur: kull persuna li tmexxi stabbiliment fejn professjonist, kif iddefinit fil-1°, juża apparat ta’ depilazzjoni b’dawl bil-pulsi intensivi għal fini estetika, kif iddefinit fl-Artikolu 1.

**Artikolu 3**

Il-professjonisti, fis-sens tal-Artikolu 2 ta’ dan id-Digriet, iwettqu atti ta’ depilazzjoni b’dawl bil-pulsi intensivi għal fini estetika esklużivament bl-apparat imsemmi fl-Artikolu 1.

**Artikolu 4**

Kull operatur u kull professjonist, fis-sens tal-Artikolu 2 ta’ dan id-Digriet, li juża apparat ta’ dawl bil-pulsi intensivi għal servizzi ta’ depilazzjoni għal fini estetika, għandu jikkunsidra l-kontraindikazzjonijiet marbuta ma’ dan it-tip ta’ servizzi, u javża lill-konsumaturi sabiex jitolbu l-parir tat-tabib tagħhom qabel kull servizz li jingħata għall-ewwel darba.

Il-kontraindikazzjonijiet huma speċifikati f’Digriet Konġunt tal-Ministri responsabbli għas-Saħħa u l-Konsum.

**Kapitolu II: Dispożizzjonijiet dwar il-kwalifika tal-estetisti u t-taħriġ tal-professjonisti awżiljarji mediċi li jkunu qed jaħdmu taħt ir-responsabbiltà ta’ tabib u li jwettqu atti ta’ depilazzjoni b’dawl bil-pulsi intensivi għal fini estetika**

**Artikolu 5**

I.- Sabiex iwettaq l-atti ta’ depilazzjoni msemmija fl-Artikolu 1, kull estetista għandu jkollu ċertifikat ta’ kwalifika professjonali “depilazzjoni b’dawl bil-pulsi” maħruġ mit-taqsima tal-estetika-kożmetika u tat-tagħlim tekniku u professjonali marbut mal-oqsma tal-estetika u tal-fwejjaħ, irreġistrat fid-direttorju speċifiku msemmi fl-Artikolu L. 6113-6 tal-Kodiċi tax-Xogħol.

II.- Iċ-ċertifikat ta’ kwalifika professjonali “depilazzjoni b’dawl bil-pulsi” jinkludi l-għarfien relevanti, minn naħa waħda, dwar il-prattika tal-atti ta’ depilazzjoni b’dawl bil-pulsi intensivi, dwar l-effetti bijoloġiċi tar-raġġi mxerrda mid-dawl bil-pulsi intensivi, dwar ir-riskji sanitarji marbuta mal-esponiment għal dawn ir-raġġi, dwar l-indikazzjonijiet u l-kontraindikazzjonijiet mediċi għall-użu, dwar ir-regoli ta’ sigurtà u dwar ir-rappurtar ta’ avvenimenti mhux mixtieqa relatati mal-użu ta’ dan l-apparat kif ukoll, min-naħa l-oħra, dwar il-leġiżlazzjoni f’dan ir-rigward.

III.- Kull estetista li għandu ċertifikat ta’ kwalifika professjonali “depilazzjoni b’dawl bil-pulsi”, kif iddefinit fi I., għandu jirċievi aġġornament kull ħames snin u jirċievi ċertifikat ta’ taħriġ mill-korp ta’ taħriġ kontinwu. Hu għandu l-obbligu li jipprovdi dan waqt it-twettiq tal-attività tiegħu.

IV.- L-operatur għandu jwaħħal iċ-ċertifikazzjoni tal-kwalifika professjonali “depilazzjoni b’dawl bil-pulsi” u l-prova/i valida/i tat-taħriġ f’post fejn jista’ jarah il-pubbliku fl-istabbiliment fejn jitwettaq is-servizz ta’ depilazzjoni b’dawl bil-pulsi.

V.- Meta estetist jieqaf mill-attività ta’ depilazzjoni b’dawl bil-pulsi għal perijodu ta’ sentejn jew iktar, għandu jerġa’ jsegwi taħriġ ta’ aġġornament sabiex jikseb ċertifikat ġdid ta’ taħriġ mill-korp ta’ taħriġ kontinwu.

VI.- Digriet Konġunt tal-Ministri għas-Saħħa, il-Konsum u l-Industrija, stabbilit wara opinjoni tal-ANSES, li jiddefinixxi l-karatteristiċi taċ-ċertifikat ta’ kwalifika professjonali msemmi fil-I. u fil-II. u li jispeċifika:

* il-kompetenzi meħtieġa sabiex jitwettqu l-atti ta’ depilazzjoni msemmija fl-Artikolu 1 u evalwati għall-għoti taċ-ċertifikat ta’ kwalifika professjonali;
* il-metodi ta’ evalwazzjoni u r-regoli dwar il-kompożizzjoni u l-operat tal-bordijiet li jiddeċiedu dwar l-għoti taċ-ċertifikat ta’ kwalifika professjonali.

**Artikolu 6**

I.- Sabiex iwettaq l-atti ta’ depilazzjoni msemmija fl-Artikolu 1, kull professjonist awżiljarju mediku li jkun qed jaħdem taħt ir-responsabbiltà ta’ tabib għandu jsegwi taħriġ addizzjonali “depilazzjoni b’dawl bil-pulsi” li fit-tmiem tiegħu għandu jingħata ċertifikat ta’ taħriġ validu għal ħames snin li jibdew mid-data tal-għoti tiegħu.

II.- It-taħriġ addizzjonali “depilazzjoni b’dawl bil-pulsi” jinkludi l-għarfien relevanti, minn naħa waħda, dwar il-prattika tal-atti ta’ depilazzjoni b’dawl bil-pulsi intensivi, dwar l-effetti bijoloġiċi tar-raġġi mxerrda mid-dawl bil-pulsi intensivi, dwar ir-riskji sanitarji marbuta mal-esponiment għal dawn ir-raġġi, dwar l-indikazzjonijiet u l-kontraindikazzjonijiet mediċi għall-użu, dwar ir-regoli ta’ sigurtà u dwar ir-rappurtar ta’ avvenimenti mhux mixtieqa relatati mal-użu ta’ dan l-apparat kif ukoll, min-naħa l-oħra, dwar il-leġiżlazzjoni f’dan ir-rigward.

III.- Kull professjonist awżiljarju mediku li għandu ċertifikat ta’ taħriġ, li jkun qed jaħdem taħt ir-responsabbiltà ta’ tabib u jixtieq ikompli x-xogħol tiegħu ta’ depilazzjoni b’dawl bil-pulsi intensivi, għandu l-obbligu li jipprovdi ċertifikat validu ta’ prova. Hu għandu jġedded it-taħriġ addizzjonali “depilazzjoni b’dawl bil-pulsi” kull ħames snin sabiex jikseb it-tiġdid taċ-ċertifikat tiegħu ta’ taħriġ, qabel ma jiskadi l-perijodu ta’ validità ta’ dan iċ-ċertifikat.

IV.- L-operatur għandu jwaħħal iċ-ċertifikat ta’ taħriġ ta’ kull professjonist awżiljarju mediku li jkun qed jaħdem taħt ir-responsabbiltà ta’ tabib f’post fejn jista’ jarah il-pubbliku fl-istabbiliment fejn jitwettaq is-servizz ta’ depilazzjoni b’dawl bil-pulsi.

V.- Meta professjonist awżiljarju mediku li jkun qed jaħdem taħt ir-responsabbiltà ta’ tabib jieqaf minn din l-attività għal perijodu ta’ sentejn jew iktar, għandu jerġa’ jsegwi taħriġ ġdid addizzjonali “depilazzjoni b’dawl bil-pulsi” sabiex jikseb ċertifikat ġdid ta’ taħriġ.

VI.- Digriet Konġunt tal-Ministri tas-Saħħa, il-Konsum u l-Industrija, stabbilit wara opinjoni tal-ANSES, li jiddefinixxi l-karatteristiċi tat-taħriġ addizzjonali msemmi fi I ta’ dan l-Artikolu għall-professjonisti awżiljarji mediċi msemmija fi I. u fi II u jispeċifika:

* il-kompetenzi meħtieġa sabiex jitwettqu l-atti ta’ depilazzjoni msemmija fl-Artikolu 1 u vvalutati għall-għoti ta’ dan it-taħriġ;
* il-perijodu tat-taħriġ addizzjonali;
* il-metodi ta’ kontroll tal-għarfien teoretiku u tal-prova prattika sabiex jinkiseb iċ-ċertifikat ta’ taħriġ;
* it-tip taċ-ċertifikat ta’ taħriġ mogħti mat-tlestija tat-taħriġ addizzjonali;
* ir-rekwiżiti ta’ kompetenzi u ta’ osservanza tal-kontenut, tal-perijodi u tad-dokumenti ta’ referenza tat-taħriġ li huma suġġetti għalihom il-korpi ta’ taħriġ.

VII.- Il-korpi ta’ taħriġ professjonali kontinwu li jistgħu jipprovdu t-taħriġ addizzjonali għall-professjonisti awżiljarji mediċi msemmija fi I. u fi II huma dawk imsemmija fl-Artikolu L. 6351-1 tal-Kodiċi tax-Xogħol u nnominati minn awtorità rikonoxxuta minn France Compétences.

**Kapitolu III: Dispożizzjonijiet dwar il-kundizzjonijiet għall-użu tal-apparat ta’ depilazzjoni b’dawl bil-pulsi intensivi**

**Artikolu 7**

I.- Dimostrazzjoni dwar l-użu u l-manutenzjoni tal-apparat għandha titwettaq mid-distributur jew il-manifattur meta jiġi installat apparat ġdid għand il-persuni msemmija fi 1° tal-Artikolu 2. It-tħaddim tal-apparat għandu jseħħ waqt din id-dimonstrazzjoni.

It-twettiq ta’ din id-demonstrazzjoni għandu jiġi rreġistrat f’dokument standard iffirmat miż-żewġ partijiet u jinżamm għad-dispożizzjoni tal-aġenti responsabbli mill-kontroll. Id-dokument standard huwa ddefinit fid-Digriet Konġunt tal-Ministri responsabbli għas-Saħħa u l-Konsum, stabbilit wara opinjoni tal-ANSES.

**Artikolu 8**

L-apparat ta’ depilazzjoni b’dawl bil-pulsi intensivi użat għandu jkun konformi mal-ogħla regoli fir-rigward ta’ sigurtà ddefiniti fid-Digriet tas-27 ta’ Awwissu 2015 imsemmi hawn fuq.

**Artikolu 9**

L-operatur ta’ apparat ta’ depilazzjoni b’dawl bil-pulsi intensivi għandu l-obbligu li jqiegħed għad-dispożizzjoni ta’ kull persuna esposta għar-raġġi tal-apparat, tal-konsumaturi u tal-professjonisti li jwettqu l-att ta’ depilazzjoni, nuċċalijiet li jiżguraw protezzjoni adattata għall-għajnejn u li jiffiltraw b’mod effettiv it-tul tal-mewġ użat.

**Artikolu 10**

1°Għal kull apparat, l-operatur għandu jistabbilixxi reġistru għaż-żamma ta’ rekords, sabiex tiġi żgurata t-traċċabbiltà tal-manutenzjoni li għandha tkun konformi mal-istruzzjonijiet tal-apparat u għandu jinżamm għad-dispożizzjoni tal-aġenti responsabbli mill-kontroll.

2° Regoli addizzjonali għal żamma fir-rigward, b’mod partikolari, tal-istabbilità fuq medda ta’ żmien tal-ispettru ta’ emissjonijet, huma speċifikati minn Digriet Konġunt tal-Ministri responabbli għas-Saħħa u l-Konsum, stabbilit wara opinjoni tal-ANSES.

3° Il-karatteristiċi tekniċi tal-apparat m’għandhomx jiġu mmodifikati mill-utent u lanqas mill-operatur.

**Artikolu 11**

Kull operatur u kull professjonist li jaħdem għal rasu għandu jkun aġġornat dwar l-assigurazzjonijiet li jkopru r-riskju ta’ responsabbiltà ċivili fir-rigward tat-twettiq ta’ atti ta’ depilazzjoni ddefiniti fl-Artikolu 1.

**Kapitolu IV: Dispożizzjonijiet dwar l-informazzjoni u t-twissijiet għall-utenti u x-xerrejja ta’ apparat ta’ depilazzjoni b’dawl bil-pulsi intensivi**

**Artikolu 12**

Fuljett dwar l-użu għandu jingħata lil kull professjonist jew operatur mill-manifattur jew id-distributur. Dan il-fuljett għandu jinkludi:

1° Ir-riskji għas-saħħa, li jirriżultaw mill-esponiment għar-raġġi mxerrda mill-apparat ta’ depilazzjoni b’dawl bil-pulsi intensivi, b’mod partikolari għal ċerti persuni;

2° Il-kontraindikazzjonijiet ta’ depilazzjoni b’dawl bil-pulsi intensivi u r-rakkomandazzjoni lill-konsumaturi sabiex jitolbu l-parir tat-tabib tagħhom qabel kull servizz li jingħata għall-ewwel darba;

3° Ir-rakkomandazzjonijiet dwar l-użu u l-obbligu għal protezzjoni tal-għajnejn għall-konsumaturi u l-professjonisti li tiffiltra b’mod effettiv it-tul tal-mewġ użat;

4° Ir-rakkomandazzjoni lil kull professjonist sabiex jiddikjara, fuq il-portal għar-rappurtar imsemmi fl-Artikolu D. 1413-58 tal-Kodiċi tas-Saħħa Pubblika, kull avveniment mhux mixtieq li jseħħ matul jew wara att ta’ depilazzjoni.

Il-kontenut tal-fuljett dwar l-użu huwa speċifikat mid-Digriet Konġunt tal-Ministri responsabbli għas-Saħħa u l-Konsum, stabbilit wara opinjoni tal-ANSES.

**Artikolu 13**

Fuljett ta’ informazzjoni għandu jingħata lil kull konsumatur mill-professjonist u mhux iktar tard minn qabel kull att ta’ depilazzjoni. Dan il-fuljett ta’ informazzjoni għandu jinkludi:

1° Ir-riskji għas-saħħa, li jirriżultaw mill-esponiment għar-raġġi mxerrda mill-apparat ta’ depilazzjoni b’dawl bil-pulsi intensivi, b’mod partikolari għal ċerti persuni;

2° Il-kontraindikazzjonijiet ta’ depilazzjoni b’dawl bil-pulsi intensivi u r-rakkomandazzjoni lill-konsumaturi sabiex jitolbu l-parir tat-tabib tagħhom qabel kull servizz li jingħata għall-ewwel darba;

3° Ir-rakkomandazzjonijiet dwar l-użu u l-obbligu ta’ protezzjoni tal-għajnejn għall-konsumaturi li tiffiltra b’mod effettiv it-tul tal-mewġ użat;

4° Ir-rakkomandazzjoni lill-konsumatur sabiex jiddikjara, fuq il-portal għar-rappurar imsemmi fl-Artikolu 15, kull avveniment mhux mixtieq li jseħħ matul jew wara att ta’ depilazzjoni.

Il-kontenut tal-fuljett ta’ informazzjoni huwa speċifikat mid-Digriet Konġunt tal-Ministri responsabbli għas-Saħħa u l-Konsum, stabbilit wara opinjoni tal-ANSES.

**Artikolu 14**

I. ― Għal kull tqegħid fis-servizz ta’ apparat ta’ depilazzjoni b’dawl bil-pulsi intensivi, l-operatur għandu jwaħħal twissija b’mod li tkun viżibbli għall-pubbliku. Din it-twissija għandha tinkludi:

1° Ir-riskji għas-saħħa, li jirriżultaw mill-esponiment għar-raġġi mxerrda mill-apparat ta’ depilazzjoni b’dawl bil-pulsi intensivi, b’mod partikolari għal ċerti persuni;

2° Il-kontraindikazzjonijiet ta’ depilazzjoni b’dawl bil-pulsi intensivi u r-rakkomandazzjoni lill-konsumaturi sabiex jitolbu l-parir tat-tabib tagħhom qabel kull servizz li jingħata għall-ewwel darba;

3° Ir-rakkomandazzjonijiet dwar l-użu u l-obbligu ta’ protezzjoni tal-għajnejn għall-konsumaturi li tiffiltra b’mod effettiv it-tul tal-mewġ użat;

4° Ir-rakkomandazzjoni lill-konsumatur sabiex jiddikjara, fuq il-portal għar-rappurtar imsemmi fl-Artikolu 15, kull avveniment mhux mixtieq li jseħħ matul jew wara att ta’ depilazzjoni.

Il-kontenut, il-post fejn titwaħħal u d-daqs tat-twissija msemmija fi I huma speċifikati mid-Digriet Konġunt tal-Ministri responsabbli għas-Saħħa u l-Konsum, stabbilit wara opinjoni tal-ANSES.

**Kapitolu V: Dispożizzjonijiet dwar ir-rappurtar ta’ avvenimenti mhux mixtieqa marbuta mal-apparat ta’ depilazzjoni b’dawl bil-pulsi intensivi**

**Artikolu 15**

Mingħajr preġudizzju għad-dispożizzjonijet dwar il-kategoriji ta’ avvenimenti mhux mixtieqa tas-saħħa, li r-rappurtar tagħhom jista’ jsir minn kull professjonist tas-saħħa permezz tal-portal għar-rappurtar tal-avvenimenti mhux mixtieqa tas-saħħa, l-estetista jew il-konsumatur jistgħu jiddikjaraw, fuq il-portal għar-rappurtar imsemmi fl-Artikolu D. 1413-58 tal-Kodiċi tas-Saħħa Pubblika, kull avveniment mhux mixtieq li jseħħ matul jew wara att ta’ depilazzjoni. Digriet Konġunt tal-Ministri responsabbli għas-Saħħa u l-Konsum jispeċifika l-metodi għat-trażmissjoni tal-informazzjoni miġbura b’dan il-mod lill-awtorità amministrattiva kompetenti u l-kontenut ta’ din l-informazzjoni sabiex tiġi vvalutata.

**Kapitolu VI: Sanzjonijiet**

**Artikolu 16**

Dan li ġej huwa punibbli bil-multi previsti għall-kontravvenzjonijiet tal-ħames klassi:

1° L-użu ta’ apparat ta’ depilazzjoni b’dawl bil-pulsi intensivi bi ksur tal-kundizzjonijiet stabbiliti fid-Digriet imsemmi fl-Artikolu 1 ta’ dan id-Digriet;

2° Li professjonist awżiljarju mediku li jkun qed jaħdem taħt ir-responsabbiltà ta’ tabib jagħmel użu minn apparat ta’ depilazzjoni b’dawl bil-pulsi intensivi mingħajr ma jkollu ċertifikat validu ta’ taħriġ;

3° Li estetist jagħmel użu minn apparat ta’ depilazzjoni b’dawl bil-pulsi intensivi mingħajr ma jkollu ċertifikat ta’ kwalifika professjonali “depilazzjoni b’dawl bil-pulsi” u ċertifikat validu ta’ taħriġ;

4° Li operatur jirrikorri għal professjonist awżiljarju mediku li jkun qed jaħdem taħt ir-responsabbiltà ta’ tabib u li ma segwiex it-taħriġ addizzjonali “depilazzjoni b’dawl bil-pulsi” u li m’għandux ċertifikat validu ta’ taħriġ, jew għal estetist li m’għandux ċertifikat ta’ kwalifika professjonali “depilazzjoni b’dawl bil-pulsi” u lanqas ċertifikat validu ta’ taħriġ;

5° Li operatur jimmodifika l-karatteristiċi tekniċi tal-apparat bi ksur tad-dispożizzjonijiet imsemmija fi 3° tal-Artikolu 10;

6° Li l-professjonisti u l-konsumaturi ma jiġux infurmati dwar atti ta’ depilazzjoni mwettqa b’apparat b’dawl bil-pulsi intensivi f’konformità mal-Artikoli 12, 13 u 14;

7° Li operatur ma jkunx żgura t-traċċabbiltà tal-manutenzjoni tal-apparat ta’ depilazzjoni b’dawl bil-pulsi intensivi u tal-kundizzjonijiet tal-operat tiegħu skont il-kundizzjonijiet stabbiliti fl-Artikolu 10.

Ir-rikorrenza tal-kontravvenzjonijiet stabbiliti f’dan l-Artikolu għandha tiġi kkastigata b’konformità mal-Artikoli 132-11 u 132-15 tal-Kodiċi Penali.

**Artikolu 17**

Id-dispożizzjonjiet tal-Artikoli 132-66 sa 132-70 tal-Kodiċi Penali dwar id-diferiment b’ordni għandhom japplikaw għall-persuni fiżiċi u għall-persuni morali f’każ ta’ kundanna ddikjarata għal ksur stabbilit minn dan id-Digriet.

Il-qorti tista’ żżid mal-ordni multa ta’ mhux iktar minn 250 euro għal kull ġurnata ta’ dewmien matul perijodu massimu ta’ tliet xhur.

**Kapitolu VII: Dispożizzjonijiet tranżitorji**

**Artikolu 18**

Dan id-Digriet għandu jidħol fis-seħħ fid-data tal-pubblikazzjoni tal-aħħar wieħed mid-digrieti ta’ applikazzjoni li jistabbilixxi u mhux iktar tard minn [DATA].

Sabiex jilħqu l-kundizzjonijiet tat-taħriġ li jistabbilixxi, il-professjonisti awżiljarji mediċi li jkunu qed jaħdmu taħt ir-responsabbiltà ta’ tabib jingħataw perijodu ta’ mhux iktar minn tnax-il xahar li jibdew jgħoddu mid-dħul fis-seħħ tad-Digriet stabbilit fi VI tal-Artikolu 6.

Sabiex jilħqu l-kundizzjonijiet tal-kwalifikazzjoni li jistabbilixxi, l-estetisti jingħataw perijodu ta’ mhux iktar minn tnax-il xahar li jibdew jgħoddu mid-dħul fis-seħħ tad-Digriet stabbilit fi VI tal-Artikolu 5.

**Artikolu 19**

L-Artikoli 4, 5, 6, 7, 15 u 18 jistgħu jiġu emendati b’Digriet sempliċi.

**Artikolu 20**

Id-dispożizzjonijiet tal-Artikolu 8, ta’ 3° tal-Artikolu 10, tal-Artikolu 12 u ta’ 5° tal-Artikolu 16 huma mħassra sa mid-data ta’ applikazzjoni tal-ispeċifikazzjonijiet komuni msemmija fl-Artikolu 1 tar-Regolament Nru 2017/745 tal-5 ta’ April 2017 imsemmi hawn fuq.

**Artikolu 21**

*L-Għassies tas-Siġilli, il-Ministru għall-Ġustizzja, il-Ministru għas-Solidarjetà u s-Saħħa, u l-Ministru għall-Ekonomija u l-Finanzi* huma inkarigati, kull wieħed f’dak li jikkonċernah, mill-eżekuzzjoni ta’ dan id-Digriet, li se jiġi ppubblikat fil-Ġurnal Uffiċjali tar-Repubblika Franċiża.

Magħmul fi

Mill-Prim Ministru:

L-Għassies tas-Siġilli, il-Ministru għall-Ġustizzja,

Il-Ministru għas-Solidarjetà u s-Saħħa,

Il-Ministru għall-Ekonomija u l-Finanzi,